Projekt „Manuš stari težački“

Ove školske godine prijavili smo se na javni natječaj Centra izvrsnosti Splitsko-dalmatinske županije vezano za program Baština. U okviru programa Baština u listopadu 2020.g. je raspisan natječaj za projekt pod nazivom "Čuvari baštine". U sklopu navedenog projekta sudjelovali smo s našim školskim projektom "Manuš stari težački". Naš projekt je prošao na javnom natječaju i u drugom polugodištu krećemo s projektnim aktivnostima o kojima ćemo vas redovito izvještavati. Veliki broj učenika pokazao je interes za sudjelovanje u projektu u kojemu ćemo istražiti prošlost Manuša. Manuš je uz Varoš, Dobri i Lučac staro predgrađe Splita u kojem su većinom živjeli splitski težaci.

Tragovi prošlosti svuda su oko nas. Dovoljno je da se prošećete Sredmanuškom, Vukasovićevom, Zagrebačkom ulicom, Tolstojevom i neke slike podsjetit će vas na stari težački Manuš. Dvori, balature, kamene skaline, luminari, fumari, volti, kapelice, kameni turanj…sve je još uvijek tu. To su svjedoci težačkog života Manušana.